Hyökkäykset herättivät rinnastuksia Gujaratin mellakoihin vuonna 2002, jolloin osavaltiota johti Intian nykyinen pääministeri Narendra Modi.

Hindujen ja muslimien väliset väkivaltaisuudet Delhissä varjostivat Yhdysvaltain presidentin Donald Trumpin vierailua Intian hindunationalistisen pääministerin Narendra Modin luona.

Ainakin 24 ihmistä on kuollut ja parisataa ihmistä loukkaantunut maanantaina ja tiistaina mellakoissa Delhissä, kertoi uutistoimisto Reuters keskiviikkona. Uutistoimisto AFP:n mukaan kuolleita on 27. Yksi kuolleista on poliisipäällikkö. Paikallismedian mukaan mellakoitsijat polttivat autoja, liikkeitä ja moskeijan, heittivät kiviä ja jopa ampuivat. Sairaalan johtajan mukaan ampumahaavoja on 60 potilaalla.